Title: พระราชกฤษฎีกาว่าด้วยครุยประจำตำแหน่งของมหาวิทยาลัยธรรมศาสตร์ พ.ศ. 2536

พระราชกฤษฎีกา

พระราชกฤษฎีกา
ว่าด้วยครุยประจำตำแหน่งของมหาวิทยาลัยธรรมศาสตร์
พ.ศ. ๒๕๓๖

ภูมิพลอดุลยเดช ป.ร.
ให้ไว้ ณ วันที่ ๑๒
กรกฎาคม พ.ศ. ๒๕๓๖
เป็นปีที่ ๔๘
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรกำหนดให้มีครุยประจำตำแหน่งของมหาวิทยาลัยธรรมศาสตร์

อาศัยอำนาจตามความในมาตรา ๑๗๕
ของรัฐธรรมนูญแห่งราชอาณาจักรไทย กับมาตรา ๕๑ วรรคสอง
แห่งพระราชบัญญัติมหาวิทยาลัยธรรมศาสตร์ พ.ศ. ๒๕๓๑ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑ 
พระราชกฤษฎีกานี้เรียกว่า พระราชกฤษฎีกาว่าด้วยครุยประจำตำแหน่งของมหาวิทยาลัยธรรมศาสตร์
พ.ศ. ๒๕๓๖

มาตรา ๒[๑] 
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓ 
ให้กำหนดลักษณะ ชนิด ประเภท และส่วนประกอบของครุยประจำตำแหน่งของมหาวิทยาลัยธรรมศาสตร์
ดังนี้
(๑) ครุยประจำตำแหน่งนายกสภามหาวิทยาลัย
กรรมการสภามหาวิทยาลัย ศาสตราจารย์ ศาสตราจารย์พิเศษ และศาสตราจารย์เกียรติคุณ
เป็นเสื้อคลุมทำด้วยผ้าแพรหรือเสิร์จสีดำ ยาวเหนือข้อเท้าประมาณ ๒๐ เซนติเมตร
หลังจีบ ตัวเสื้อผ่าอกตลอด มีแถบสีเหลืองที่ริมเสื้อด้านหน้า ๒ ข้าง กว้างข้างละ ๘
เซนติเมตร ยาวไปตามแถบเสื้อ มีแถบสีเหลืองที่ปลายแขนเสื้อ ๒ ข้าง กว้างข้างละ ๓
เซนติเมตร ยาว ๒๐ เซนติเมตร และมีผ้าห้อยหลังรูปเป็นถุง ด้านนอกสีดำ ด้านในสีเหลือง
(๒) ครุยประจำตำแหน่งรองศาสตราจารย์ ผู้ช่วยศาสตราจารย์
อาจารย์ อาจารย์พิเศษ และผู้บรรยายพิเศษ เป็นเสื้อคลุมทำด้วยผู้แพรหรือเสิร์จสีดำ
ยาวเหนือข้อเท้าประมาณ ๒๐ เซนติเมตร ยาวไปตามแถบเสื้อ และมีผ้าห้อยหลังรูปเป็นถุ งด้านนอกสีดำ
ด้านในสีเหลือง

มาตรา ๔ 
ให้มหาวิทยาลัยธรรมศาสตร์จัดทำครุยประจำตำแหน่งตามพระราชกฤษฎีกานี้ขึ้นไว้เป็นตัวอย่าง

มาตรา ๕ 
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้

ผู้รับสนองพระบรมราชโองการ
ชวน  หลีกภัย
นายกรัฐมนตรี

หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่เป็นการสมควรกำหนดครุยประจำตำแหน่งของผู้มีสิทธิใช้ครุยประจำตำแหน่งบางตำแหน่งที่บัญญัติไว้ในมาตรา
๕๑ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๓๑ ประกอบกับวรรคสองของมาตรา ๕๑
ดังกล่าวบัญญัติว่า การกำหนดลักษณะ ชนิด ประเภท และส่วนประกอบของครุยประจำตำแหน่ง
ให้ตราเป็นพระราชกฤษฎีกา  จึงจำเป็นต้องตราพระราชกฤษฎีกานี้

วิชชุตา/ผู้จัดทำ
๗
กุมภาพันธ์ ๒๕๕๔

นฤตยา/ผู้ตรวจ
๒๐ พฤษภาคม ๒๕๕๔

[๑] ราชกิจจานุเบกษา
เล่ม ๑๑๐/ตอนที่ ๑๐๑/ฉบับพิเศษ หน้า ๖/๒๘ กรกฎาคม ๒๕๓๖